Krav om mange kvadratmeter er godt nyt for ejere af små lejligheder i København.

Lars Nielsen, f. 1960, er journalist og klummeskribent på Finans. Karrieren begyndte på Horsens Folkeblad, men blev hurtigt videreført på Jyllands-Posten, hvor han for to år siden fejrede sit 25 års jubilæum. Vejen er gået forbi sportsredaktionen, Christiansborg og erhvervsredaktionen. I de senere år har Lars Nielsen specialiseret sig i privatøkonomi og skriver bl.a. en ugentlig klumme om emnet med et helt særligt schwung. Fritiden går med at pleje en 22 år gammel Mazda MX 5, løb i mere og mere adstadigt tempo samt en markant og ifølge familien højlydt interesse for og medejerskab af fodboldklubben Manchester United.

Priserne på ejerlejligheder i København faldt fra marts til april, viser Homes og Danske Banks prisindeks. Det er de populære projektlejligheder, der trækker markedet ned til et fald på 2,2 pct. på blot en måned.

Til gengæld er der så voldsom efterspørgsel efter mindre lejligheder i den gamle boligmasse, at priserne på dem stiger.

En vigtig forklaring på, at priserne på gamle lejligheder stiger, er skærpede krav til de nye lejligheder. Siden 2005 har der været et krav om, at lejligheder i nybyggerier i gennemsnit skulle være på 95 kvm.

Det krav betyder, at der er stigende efterspørgsel efter de mindre lejligheder, der typisk hører til i den gamle boligmasse.

»Vi oplever ekstrem stor efterspørgsel på mindre lejligheder – typisk to-værelses – fordi de har en størrelse, der passer mange singler og studerende. Men der er mangel på disse lejligheder, og det presser prisen op. Mange af de nye projektlejligheder er derimod store og appellerer til familier og mere købestærke købergrupper, og det efterlader et udækket behov,« siger relationschef i Home, Mads Ellegaard.

Sådan har priserne på ejerlejligheder udviklet sig:

Kvm-pris april 17 kvm-pris marts 17 Prisvækst seneste måned Prisvækst seneste år København 36.600 37.400 -2,2 5,4 Aarhus 28.000 28.000 0,0 -3,5 Region Hovedstaden 33.800 34.100 -0,8 7,7 Region Midtjylland 21.800 21.800 -0,3 0,2 Hele landet 27.600 27.700 -0,5 6,4

Tre måneders glidende gennemsnit. Kilde: Home og Danske Bank

»Størrelsen alene gør en sådan lejlighed prismæssigt uopnåelig for mange købere,« siger Mads Ellegaard.

Prisfaldet i april er ikke alarmerende, for det kommer efter en længere periode med markante stigninger.

»Der er umiddelbart ingen dramatik bag prisfaldet i København. Forklaringen er, at der er solgt flere projektboliger, og de er solgt til lavere priser. De eksisterende lejligheder er faktisk steget i pris, så der er næppe tale om en ny retning i prisudviklingen,« mener Mads Ellegaard.

I et baggrundsnotat fra Københavns Kommune fra 2015 fastslås det, at reglerne om byggeri af større lejligheder har haft en markant effekt. Kun 17 pct. af de nye boliger siden 2005 er under 70 kvm sammenlignet med den eksisterende boligmasse for hele København. Her er 47 pct. af boligerne under 70 kvm.

I perioden 2000-2014 kom der ca. 23.000 nye boliger i København, og det gennemsnitlige areal er steget fra fra 75,1 kvm i 1995 til 80,5 kvm i 2014.

Ordningen er ved at blive evalueret, og der er et udbredt ønske fra developere og arkitekter om at få lov til at bygge lejligheder med færre kvadratmeter. Ellers vil det kun være meget velbeslåede familier, der har råd til at købe sig ind byen.

På et år er ejerlejlighederne i Hovedstaden steget 7,7 pct. i pris. På landsplan er tallet 6,4 pct. Det betyder, at en gennemsnitlig lejlighed i Danmark på 85 kvm nu koster 2.340.000 kr.

Homes og Danske Banks prisindeks udgives hver måned og er en præcis indikator for udviklingen på boligmarkedet.